Poštovani sugrađani i sugrađanke,

Prijestonica Cetinje ove godine Dan oslobođenja obilježava u okolnostima epidemije novog koronavirusa koji je postavio brojne izazove pred lokalnu samoupravu, privredne subjekte i građane.

Odlučni u namjeri da se suprotstavimo epidemiji koja je zahvatila cijeli svijet, lokalna uprava već devet mjeseci u saradnji sa nacionalnim vlastima, nadležnim zdravstvenim ustanovama, institucijama i službama, privredom i građanima čini sve da se posljedice ublaže i sačuvaju ljudski životi, kao najveća vrijednost.

Nažalost, tu bitku izgubilo je 11 naših sugrađana, a mi kao zajednica važne članove koje ćemo pamtiti po dobru. U ovom trenutku više od 300 građana i građanki Cetinja je inficirano koronavirusom. Naše misli su sa njima i njihovim porodicama, uz želje za brz oporavak.

Prijestonica Cetinje stavila je na raspolaganje lokalnoj zajednici sve raspoložive resurse za djelovanje u ovakvim situacijama. Služba zaštite i spašavanja, Komunalno preduzeće, Vodovod, zdravstvene i ustanove socijalne zaštite, Organizacija Crvenog krsta, CEDIS, Komunalna policija, Odjeljenje bezbjednosti, inspekcijski organi -svi oni združeno djeluju u Opštinskom timu za zaštitu i spašavanje, i donose mjere i preporuke, kako bi se pravovremeno i proaktivno djelovalo u prevenciji širenja koronavirusa.

Podsjetiću samo na neke od aktivnosti:

Prijestonica Cetinje je za potrebe Opšte bolnice „Danilo I“ kupila mobilni RTG aparat, a u saradnji sa kompanijom Glosarij i respirator. Domu zdravlja kupljeno je vozilo za medicinske svrhe. Rad epidemioloških timova u obije ustanove finansijski je podržala Prijestonica Cetinje. Organizovane su brojne dezinfekcije javnih prostora, saobraćajnica, kao i ulaza stambenih zgrada i objekata preduzeća kojima je Prijestonica osnivač, ali i obrazovnih i ustanova kulture, suda i tužilaštva.

U saradnji sa Organizacijom Crvenog krsta Prijestonice Cetinje podijeljeno je više od 3.600 prehrambenih i higijenskih paketa korisnicima na gradskom i seoskom području. Slijedeći preporuke nadležnih nacionalnih tijela, posebno u prvom talasu epidemije, značajnu ulogu u distribuciji pomoći i podršci građanima imali su volonteri Crvenog krsta. Nije izostala ni podrška privrednih subjekata iz našeg grada koji su uvijek bili tu kad je trebalo.

U cilju ublažavanja uticaja koronavirusa na privredu, donijeli smo mjere vrijedne oko pola miliona eura, čime se Prijestonica za prvih 8 mjeseci u ovoj godini odrekla najvećeg dijela sopstvenih prihoda. Sa ovim i tri paketa mjera koje je donijela Vlada Crne Gore, stvorena je solidna baza da se ublaže posljedice pandemije i sačuvaju u mjeri mogućeg radna mjesta i privredne aktivnosti u gradu.

Poštovani sugrađani i sugrađanke,

U sagledavanju učinjenog između dva praznika, želio bih da istaknem da je nastavljena finansijska konsolidacija, da su ostvarene uštede i odlična realizacija budžeta i Programa razvoja Prijestonice, ali i da je drugu godinu zaredom nastavljeno sa smanjenjem duga.

U 2020. godinu ušli smo optimistično, spremni da realizujemo zacrtane ciljeve i radimo u javnom interesu. Situacija se znatno promijenila pojavom korona virusa, ali se, bez obzira na te otežavajuće okolnosti, u Prijestonici Cetinje radilo na više infrastrukturnih i kapitalnih projekata, za koje je u ovoj godini opredijeljeno oko 5,6 miliona eura.

Za prvih šest mjeseci ove godine ostvarenje budžeta iznosilo je oko 39 odsto planiranog, dok su za gotovo 1/3 pali očekivani budžetski i sopstveni prihodi, kao posljedica smanjenja ekonomske aktivnosti. To nas, međutim, nije omelo da redovno isplaćujemo zarade i servisiramo obaveze prema preduzećima čiji je Prijestonica osnivač.

Vodili smo odgovornu socijalnu politiku – uselili smo 7 stanova za socijalno stanovanje, kupili udžbenike za učenike prvih pet razreda osnovne škole u gradu i za sve razrede na seoskom području. Redovno smo isplaćivali naknade i druga socijalna davanja, kao i pomoć osobama u stanju socijalne potrebe.

Ispunili smo i najavljeno na svečanoj sjednici Prijestonice od prije godinu - Kupili smo zemljište na kojem se nekada nalazio hotel Lokanda i potpisali kupoprodajni ugovor s preduzećem Izbor Bar. Privodimo kraju radove na prvoj i drugoj fazi Puškinove ulice sa parkinzima za naselje Gipos, radimo i na ulici Vojvode Boža, a izabrali smo izvođača radova za nastavak ulice kroz univerzitetski kompleks. Počela je i gradnja kapele na Čevu.

Prijestonica Cetinje bi kroz Program razvoja trebalo da izdvoji milion eura za gradnju stambene zgrade sa oko 30 stanova za socijalno stanovanje, kao i dodatnih 200 hiljada eura za kupovinu 12 stanova pod povlašćenim uslovima za socijalnu kategoriju stanovništva.

Uspješno je realizovan tender za projekat Smart City čime je Cetinje dobilo gradsku karticu, koja objedinjuje usluge gradskih institucija kulture i Turističke organizacije. Znatna sredstva su uložena za poboljšanje vodosnabdijevanja i unapređenje rada gradskih preduzeća, a oko 1,2 milion eura u rekonstrukciju puteva u Katunskoj i Riječkoj nahiji, kao i na gradskom području. Završena je rekonstrukcija puta Međuvršje-Ivanova korita, koji je sa 2,6 miliona eura finansirala Vlada Crne Gore, a započeta je i gradnja puta Cetinje - Čevo, vrijednog 33 miliona eura. Radilo se intenzivno i na gradskom stadionu koji bi trebao da se svečano otvori naredne godine.

Među prioritetima za 2021. godinu su, između ostalog, i uređenje trga na Njegušima, izgradnja pomoćnog terena i svlačionica za FK Lovćen, uređenje hotela Sport In ali i adaptacija krova i zamjena spoljne stolarije na Sportskom centru Cetinje. Planirali smo uređenje gradskog trga kod spomenika Ivana Crnojevića, platoa ispred Biljarde i Ćipura I pored njih saniranje podvožnjaka, zatim platoa Zetske Banovine, rješavanje prostornih kapaciteta RTV Cetinje, nastavak ulice Nova 5, 6 i 8 i njeno spajanje sa Belvederskom ulicom i dr.

Poštovani sugrađani i sugrađanke,

Prijestonica Cetinje s pijetetom se sjeća svojih 49 narodnih heroja i ponosno ističe jedinstveno znamenje koje nosi – Grad heroj. U smutnom vremenu, u kojem živimo, ideali antifašizma, čovjekoljublja, građanskog društva i sekularne države, ne smiju imati alternativu.

Cetinje je vazda bilo vjesnik slobode i simbol nade i trajanja, istrajnosti i posvećenosti slobodarstvu. Cetinje je zrcalo našeg identiteta, u kojem se ogledaju i prošle i buduće generacije.

Zato razvoj Cetinja po mjeri građana, kao crnogorske i evropske prijestonice, kao simbola nacionalnog identiteta i milenijumskog trajanja crnogorske države, kao okosnice svake državne politike, ostaje prioritet lokalne uprave.

Ostvareni rezultati najsnažniji su vjetar u leđa da planiramo, gradimo i razvijamo slobodarsko, junačko, naše Cetinje!

Srećan nam Dan oslobođenja!